Sanduci, nadgrobna obeležja, urne, venci, specijalna vozila i druga pogrebna oprema biće predstavljeni na Sajmu koji se organizuje na Niškom sajmištu od 15. do 17. aprila.

Prvi sajam pogrebne i prateće opreme u Nišu biće otvoren u 11 sati i to, kako kažu organizatori, izlaganjem velike torte u obliku kovčega.

Prema rečima organizatora Sajma, on je pre svega namenjen manjim prodavcima pogrebne opreme koji će moći da se upoznaju sa ponudom i ostvare kontakt sa proizvođačima.

To je poslovni sajam, nije zamišljeno da ljudi dođu i biraju sanduke, mada naravno svi mogu da ga posete. Čujem ima zainteresovanih - kaže jedan od organizatora Bratislav Bojković.

Najavljuje da se očekuje preko 20 izlagača iz cele Srbije, kao i da će pogrebno preduzeće “Drnda” iz Požarevca predstaviti dva automobila za prevoz pokojnika vrednosti oko 400 hiljada evra. Kaže da će biti izložen takozvani socijalni program, odnosno jeftinija oprema, kao i ekskluzivna oprema. Napominje i da organizacija Sajma nema nikakve veze ni sa jednom političkom partiju, iako to, kako kaže, neki sugerišu.

Jedan od organizatora Dejan Spasić objašnjava da je ideja za održavanje Sajma proizašla iz činjenice da, kako ističe, na jugu ima najviše proizvođača pogrebne opreme u celoj zemlji. Inače, u Novom Sadu se već 11 godina održava Međurodna izložba pogrebne opreme.

Na Sajmu će svoj štand imati i Nacionalna služba za zapošljavanje, jer su proizvođačima pogrebne opreme potrebni stolari, kamenoresci, limari, kao šnajderi - kaže Bojković.

Ulaz na Sajam je slobodan za sve zainteresovane.